text: Simikuna niwanchik: modernidadqa rikurimun Iwrupa suyukunapim.[11] Chay suyukunapa hamutayninqa, umallankumanta urquykusqa qillqakunapas, Diyuspi iñiykunapas, makinakuna paqarichisqankupas qimiykachanmi huklaw suyukunapa imankutapas; chaymi, Iwrupa suyuqa mundo pachapa chawpin. Ñuqanchikñataq millapa qawa llaqtakunahina rikurimunchik, mana allin chaninchasqa; imamanta riqsiyninchikkunapas, ruwayninchikkunapas qimiykachaspa usuchisqalla. Chaynallam, suyunchikkunaman ispañakuna chayamusqanku pachamanta kunankamapas. Iwrupa umallam, simillam aswan allin chaninchasqa; chaymi Iwrupa suyukunaqa aswan qapaqchasqa. Paykunapa yawarnintapas yuraq qarankutapas qawaspaqa pinqarikunchikraqmi, maypipas uyanchik pakayta munanchikraqmi, ñawpa simillanchiktapas rimayta munanchikñachu. Kaypas modernidadmi. Qunqanataqchu: Lima suyuqa tumpallapas Iwrupa suyukuna kaqllam chaymi Piruw suyunchikpa musuq chawpin, hinaspam wakiq suyukunataqa Limañataq qimiykachan, qichwakunata, aymarakunata, Antisuyu wawqinchik runakunatapas wischupakun, imaymanata ruwanku limiñukunahina kananchikpaq. Aswan sumaq ayllukunapi (San Isidro, Miraflores, La Molina ima) tiyaqkunam Comas, San Juan de Lurigancho, Ate-Vitarte, San Juan de Miraflores, Villa María, Villa Salvador, ayllukanapi tiyaqkunata millakuspa qawawanchik mitmaqkuna kasqanchikmanta. Qipa watakunamantaqa manataqyá ñuqanchikpas llumpay upallasqañachu kanchik, imayna haykaynapas llamkaykuchkanchikyá, ayllunchikkunapi imaymana yachayninchikpas Lima suyumanqa yaykuykuchkanyá, mikuyninchikkunapas, rayminchikkunapas, pachakuyninchikpas, tusuyninchikkunapas, wakiqninchikqa umayuqña rikurimunchik, allin profisyunkunatapas yachapakuykuspa, nigusyukunatapas wiñaykachispa, chaytam ‘andinización de Lima' ninchik.